Diari Oficial de la Generalitat Valenciana


Sumari del DOGV 6088, del 27-08-2009 (2009/9705)

ORDRE de 19 d'agost de 2009, de la Conselleria de Benestar Social, per la qual s'aproven les bases i es convoquen els Premis Infància 2009 de la Comunitat Valenciana, per a la commemoració del 50 Aniversari de la Declaració dels Drets del Xiquet.
------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6088

Data del DOGV
:   27-08-2009

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2009/9705


Data del document
:   19-08-2009

Organisme emissor
:   Conselleria de Benestar Social

Tipus de document
:   Ordre

Descriptors 

:   * distinció honorífica

ORDRE de 19 d'agost de 2009, de la Conselleria de Benestar Social, per la qual s'aproven les bases i es convoquen els Premis Infància 2009 de la Comunitat Valenciana, per a la commemoració del 50 Aniversari de la Declaració dels Drets del Xiquet. [2009/9705]
La Declaració dels Drets del Xiquet va ser proclamada per l'Assemblea General de les Nacions Unides, en la Resolució 1.386 (XIV), de 20 de novembre de 1959.
En esta s'indica que es proclama la Declaració dels Drets del Xiquet, a fi que este puga tindre una infància feliç i gaudir, en el seu propi bé i en el bé de la societat, dels drets i les llibertats que en esta s'enuncien, i insta els pares, els hòmens i dones individualment, i les organitzacions particulars, autoritats locals i governs nacionals, per tal que reconeguen eixos drets i lluiten per la seua observança amb mesures legislatives i d'una altra índole, adoptades d'acord amb els principis que es contenen en la Declaració.
En este sentit, la Llei 12/2008, de 3 de juliol, de la Generalitat, de Protecció Integral de la Infància i l'Adolescència de la Comunitat Valenciana, reconeix i protegix els drets bàsics del menor, especialment els continguts en la «Carta de Drets del Menor de la Comunitat Valenciana».
Així mateix, en l'article 4 de l'esmentada Llei 12/2008, s'establix com una línia d'actuació que ha de seguir la Generalitat, la de promoure i defendre els drets individuals i col·lectius reconeguts als menors en la Constitució, tractats i acords internacionals ratificats per l'Estat espanyol, la Carta de Drets del Menor de la Comunitat Valenciana i la resta de normes que componen l'ordenament jurídic.
En el present any 2009 es complix el 50 aniversari de la Declaració dels Drets del Xiquet, i la Conselleria de Benestar Social, en commemoració del dit aniversari i en la línia marcada per l'esmentada Llei 12/2008, vol fer un reconeixement públic de la labor d'aquelles entitats, organitzacions, associacions, mitjans de comunicació i persona o persones físiques menors d'edat, que més s'hagen distingit en l'acció divulgativa dels Drets del Xiquet, i en el foment, la promoció, el desenvolupament i el respecte dels Drets del Xiquet.
Per això per mitjà d'esta ordre es creen, regulen i convoquen els Premis Infància 2009 de la Comunitat Valenciana, dirigits a fer públic este reconeixement.
En virtut d'això i fent ús de les facultats que em conferixen l'article 47.11 del Text Refós de la Llei d'Hisenda Pública de la Generalitat Valenciana, aprovat pel Decret legislatiu de 26 de juny de 1991, i el Decret 161/2008, de 17 d'octubre, del Consell, pel qual s'aprova el Reglament Orgànic i Funcional de la Conselleria de Benestar Social,
ORDENE
Article 1. Objecte
1. És objecte de la present Ordre convocar els Premis Infància 2009 de la Comunitat Valenciana. Les bases per les quals es regirà la convocatòria figuren com a annex I d'esta orde.
2. Els Premis Infància 2009 de la Comunitat Valenciana, per a la commemoració del 50 Aniversari de la Declaració dels Drets del Xiquet, tenen com a finalitat el reconeixement públic de la labor d'aquelles entitats, organitzacions, associacions, mitjans de comunicació i persona o persones físiques menors d'edat, que més s'hagen distingit en l'acció divulgativa dels Drets del Xiquet, i en el foment, la promoció, el desenvolupament i el respecte dels Drets del Xiquet.
3. Podran participar en la present convocatòria els mitjans de comunicació, les entitats socials, les associacions o organitzacions d'infància o família, i les persones físiques menors d'edat.
Article 2. Premis
Es concediran els premis següents:
1. Premi Infància 2009 Entitat Social, que consistirà en una placa commemorativa i un diploma acreditatiu, a les associacions, entitats i organitzacions d'infància o família, que més s'hagen distingit en la sensibilització, promoció i defensa dels drets de la infància.
2. Premi Infància 2009 Mitjà de Comunicació, que consistirà en una placa commemorativa i un diploma acreditatiu, als mitjans de comunicació que en la difusió de programes i iniciatives, més s'hagen distingit en la sensibilització, promoció i defensa dels drets de la infància.
3. Premi Infància 2009 Menor o Grup de Menors, que consistirà en una placa commemorativa i un diploma acreditatiu, a la millor activitat o projecte de participació infantil que un menor o grup de menors haja realitzat o participat en la seua vida quotidiana o en el seu àmbit escolar, cultural o social, i que haja suposat el foment, la promoció, el desenvolupament o el respecte dels drets de la infància.
DISPOSICIONS FINALS
Primera
S'autoritza la Secretaria Autonòmica de Família i Coordinació Social, la Subsecretaria de Benestar Social i la Direcció General de Família, a elaborar les instruccions de desenvolupament d'esta ordre.
Segona
La present orde entrarà en vigor l'endemà de la seua publicació en el Diari Oficial de la Comunitat Valenciana.
Tercera
Contra les bases de la present convocatòria es podrà interposar, d'acord amb els articles 116 i 117 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, modificada per la Llei 4/1999, de 13 de gener, potestativament recurs de reposició davant del mateix òrgan que l'ha dictat, en el termini d'un mes comptador des de l'endemà de la seua publicació; o bé pot interposar-se directament recurs contenciós administratiu davant de la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos comptadors des de l'endemà de la seua publicació, de conformitat amb el que disposa l'article 46 de la Llei 29/1998, de 13 de juliol, Reguladora de la Jurisdicció Contenciosa Administrativa, sense perjuí que puga interposar-se qualsevol altre que s'estime pertinent.
València, 19 d'agost de 2009
El conseller de Benestar Social i vicepresident tercer del Consell,
JUAN GABRIEL COTINO FERRER
ANNEX I
Bases
Primera. Objecte
1. En les presents bases es regula la convocatòria dels Premis Infància 2009 de la Comunitat Valenciana, en commemoració del 50 Aniversari de la Declaració dels Drets del Xiquet.
2. La finalitat d'estos premis és fer un reconeixement públic de la labor d'aquelles entitats, organitzacions, associacions, mitjans de comunicació i persona o persones físiques menors d'edat, que més s'hagen distingit en l'acció divulgativa de la Convenció sobre els Drets del Xiquet, i en el foment, la promoció, el desenvolupament i el respecte dels Drets del Xiquet.
Segona. Participants
Podrà participar en la convocatòria qualsevol persona jurídica o física que complisca els requisits següents:
- En el cas de les persones jurídiques, que l'activitat o actuació que opte als premis haja sigut desenvolupada, totalment o parcialment, en la Comunitat Valenciana.
- En el cas de les persones físiques, estar empadronades en el territori de la Comunitat Valenciana.
Tercera. Sol·licituds
1. Els interessats que desitgen participar en la convocatòria dels premis, hauran de presentar la sol·licitud en el model de l'annex II, en el termini establit, amb la documentació complementària, havent de dirigir-la a la Direcció General de Família, indicant-hi que es tracta dels «Premis Infància 2009».
2. La sol·licitud es presentarà en el Registre de la Conselleria de Benestar Social, siti al passeig de l'Albereda 16, planta baixa, CP 46144, València, sense perjuí del que establix l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
Quarta. Documentació
Juntament amb la sol·licitud, caldrà presentar la següent documentació, original o còpia legalitzada per notari o compulsada per l'administració pública:
a) En cas de persona física, còpia del Document Nacional d'Identitat (DNI), Número d'Identificació d'Estranger (NIE) o passaport.
b) En cas de persona jurídica, estatuts o escriptura de constitució, així com documentació acreditativa de la persona física que la representa, inclosa la còpia del seu DNI, NIE o passaport.
c) Memòria explicativa de l'activitat realitzada i/o dels mèrits, en relació amb els objectius de reconeixement públic que perseguixen estos premis.
d) Si és el cas, documentació o altres materials que acrediten els fets ressenyats en la memòria.
Quinta. Termini de presentació
Els interessats podran presentar la sol·licitud des de l'endemà de la publicació de la convocatòria en el Diari Oficial de la Comunitat Valenciana, fins al dia 15 d'octubre de 2009.
Sexta. Jurat
1. Es constituirà un jurat que avaluarà les sol·licituds presentades i emetrà una proposta no vinculant que elevarà el conseller de Benestar Social, perquè resolga com siga procedent.
2. El jurat podrà proposar que es deixe desert el premi.
3. El jurat estarà compost per les persones següents:
- El conseller de Benestar Social i vicepresident tercer del Consell, o persona en qui delegue, com a president.
- El secretari autonòmic de Família i Coordinació Social o persona en qui delegue, com a vicepresident.
- La directora general de Família, com a vocal.
- Tres vocals designats pel conseller de Benestar Social, d'entre persones destacades pels seus coneixements, activitats i altres mèrits en l'àmbit de la infància.
- Un funcionari de la Direcció General de Família, com a secretari, amb veu però sense vot.
Sèptima. Resolució del concurs
1. La resolució dels premis serà decidida pel conseller de Benestar Social, amb la proposta prèvia no vinculant del jurat, una vegada examinades les sol·licituds presentades.
2. El termini màxim per a resoldre i notificar serà fins al 31 de desembre de 2009.
3. En aquells supòsits en què no es produïsca resolució expressa, s'entendrà que les sol·licituds han sigut desestimades, amb els efectes previstos en l'article 44.1 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
Octava. Entrega de premis
La notificació i entrega dels premis tindrà lloc en acte públic de la Conselleria de Benestar Social, amb presència dels membres del jurat.Novena. Acceptació de les bases
La participació en la convocatòria suposa la plena acceptació de totes les bases.